**РЕШЕНИЕ № ПВ – 78 -ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становище от РЗИ Пловдив

 **Р Е Ш И Х**

**да не се извършва** оценка на въздействието върху околната среда за **инвестиционно предложение (ИП)**: **„Експлоатация на Инсталация за производство на сребърен нитрат, чист (>99,9) под формата на кристали”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в съществуващата производствената площадка на „КЦМ“ АД- „Обособено производство на благородниметали и сплави“, „Асеновградско шосе“, гр. Пловдив, община Куклен.

**Възложител: „КЦМ“ АД, ЕИК 115007471,**

**Характеристика на инвестиционното предложение:**

До настоящия момент в Обособено производство на благородни метали и сплави и по-точно в Инсталацията за преработка на сплав „Доре“ в процеса на отделяне на съдържащото се в нея сребро, се получава сребърен нитрат – течен. С реализацията на предложението се цели да се осигури възможност, при наличието на търговски интерес, да се получава сребърен нитрат, чист (>99,8%), под формата на кристали, чрез концентриране и кристализация на течния сребърен нитрат. Инсталацията няма до доведе до промяна в капацитета на производството на благородни метали.

Площадката на инсталацията е на съществуваща индустриална площадка. Нови пътища за достъп, битови помещения за персонала, канализационна система не се необходими.

За развитието на ИП ще се използва наличната площадкова инфраструктура, след изпълнение на необходимите връзки:

Въздух високо налягане ще се осигурява от съществуващата заводска структура. Водоснабдяване - ще се използва съществуващата водопроводна мрежа.

При експлоатацията на инсталацията не се предвижда използване на горива. Като източник на топлина ще се използва промишлена пара от заводския магистрален паропровод.

Ел.захранването ще се извършва чрез съществуващата на площадката електропреносна мрежа, въз основа на писмен договор с „ЕВН България Електроснабдяване“ АД.

Инвестиционното предложение /ИП/ се явява разширение на дейност, попадаща в Приложение 1 от Закона за опазване на околната среда /ЗООС/ и на основание чл. 93, ал.1, т.3 от ЗООС от същия закон подлежи на преценяване на необходимостта от извършване на ОВОС.

Имотът, в който се предвижда да се реализира инвестиционното предложение **не попада** в границите на защитени зони от мрежата Натура 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона е BG0000194 „Река Чая” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.39, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

По обем и капацитет Инсталацията се отнася към т.н. малкотонажни производства. Режимът на работа ще се определя от търговския интерес. Предлаганата схема за производство на сребърен нитрат с висока чистота е класическа и се състои от следните технологични етапи:

* разтваряне в азотна киселина на сребро с чистота >99,8%;
* концентриране на разтвора;
* кристализация;
* центрофугиране/сушене
* дозиране/пакетиране.

Няма технологична алтернатива за получаване на сребърен нитрат под формата на кристали с чистота >99,8%. Инсталацията е интегрирана в съществуващата технологична схема на Обособено производство на благородни метали и сплави в КЦМ, АД-Пловдив. Производителност: 50 kг/24 ч. и максимално24 т/год. сребърен нитрат, в зависимост от търсенето.

По време на експлоатация на инсталацията всички генерирани отпадъци ще се връщат за преработка в главата на процеса с цел пълното извличане на съдържащото се в тях сребро до краен продукт. Не се предвижда генерирането на промишлени отпадъци. Всичките промивни води ще се връщат в схемата на етапите „разтваряне” и „кристализация”.

За защита на работещите и изключване на риска от неорганизирани изпарения при разтварянето на среброто с азотна киселина е предвиден скрубер за неутрализирането на отделящите се азотни окиси. Генерираната киселина при обезопасяване на изпаренията ще се връща в технологичната схема за повторна употреба.

● Рискът от инциденти може да се сведе до минимум с извършване на определените за работниците инструктажи за безопасност на работа, хигиена на труда и пожарна безопасност.

* Предвид предлаганите от Възложителя мерки, като цяло в хода на експлоатация на обекта не се предполага значително замърсяване и дискомфорт на околната среда.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Обектът е предвиден да бъде част от съществуващата Инсталация за преработка на сплав Доре и е разположен в специално построена за целта пристройка, долепена до основната сграда на цеха.

* В резултат от осъществяването на инвестиционното предложение и последващата експлоатация, при спазване на специфичната за обекта технологична дисциплина, не може да се очаква нарушаване на качеството и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мрeжата НАТУРА 2000, поради което с реализацията му не се очаква унищожаване, увреждане или влошаване състоянието на видове, предмет на опазване на най-близката защитена зона BG0000194 „Река Чая”.
* Имотът представлява промишлена площадка на съществуващо предприятие за производство на цветни метали. Предвид отдалечеността от защитената зона и характера на инвестиционното предложение, няма вероятност реализацията му да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитените зони и техните елементи.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* Няма вероятност от отрицателно въздействие върху подземни или повърхностни водни обекти, тъй като при производството не се генерират отпадъчни води и отпадъци.
* Извършена е класификация по чл.103, ал.2 от ЗООС. С писмо изх. № УК-122/16.05.2016г. МОСВ потвърждава промяната в извършената класификация на предприятие с висок рисков потенциал.
* С писмо изх. № 3935/24.06.2016 г. РЗИ - Пловдив е определила, че от здравно-хигиенна гледна точка не се очаква да възникне здравен риск вследствие реализацията на инвестиционното предложение.
* Реализацията на инвестиционното предложение не предполага трансгранично въздействие.

 **V. Обществен интерес към предложението за строителство, дейности или технологии :**

* Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. С писмо изх. № 1003-1/02.03.2016г. община Куклен информира РИОСВ за липсата на възражения относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следните условия:**

**1.** След влизане в сила на настоящето Решение, операторът, на основание чл.125, ал.1, т.1 от ЗООС (обн. ДВ бр.91/2002г., изм. и доп. ДВ бр.62/2015г.) да информира МОСВ и компетентния орган по чл.120, ал.1 от ЗООС (ИАОС) за планираната промяна в работата на инсталацията и да представи информация по Приложение № 5 от *Наредбата за условията и реда за издаване на комплексни разрешителни (обн. ДВ бр.80/2009г., изм. и доп. ДВ бр.69/2012г.).*

**2.**  След влизане в сила на настоящето Решение, съгласно чл.116ж, ал.3 от ЗООС за случаите по чл.116е, ал.1 от ЗООС, операторът да подаде до ИАОС актуализиран доклад за безопасност, в т.ч. и актуализиран авариен план на предприятието в най-ранния момент, но не по-късно от 4 месеца преди планираната дата за осъществяване на планираните промени, предвидени в ИП. При разработване на доклада за безопасност и при оценяване на рисковете от аварии в предприятието, операторът следва да вземе предвид и близостта на съседни предприятия, съгласно т.31в на §1от доп. разпоредби на ЗООС.

**3.** За целите на контролната дейност по чл.157а от ЗООС и съгласно чл.5, ал.1 на *Наредбата за предотвратяване на големи аварии с опасни вещества и за ограничаване на последствията от тях (обн. ДВ бр.5/19.01.2016г.),* операторът има задължение да поддържа в наличност доклад от извършената класификация по чл.103, ал.1 от ЗООС.

**4.** Преди въвеждане в експлоатация на обекта да се изпълнят изискванията на чл. 16 от *Закона за чистотата на атмосферния въздух* (ДВ бр. 45 от 1996г).

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 13.07.2016г.**

*Директор на РИОСВ - Пловдив*